Joe Cocker
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
Joe Cocker var en britisk (engelsk) rockesanger og låtskriver som hadde suksess til langt ut på 1990-tallet. Han slo igjennom i 1968 med Lennon/McCartney-sangen With A Little Help From My Friends, og var en sensasjon på Woodstockfestivalen året etter med sin Ray Charles-inspirerte sangstil og sin frenetiske sceneopptreden.
Han platedebuterte med en solosingle i 1964, og sang fram til 1970 i The Grease Band, som akkompagnerte ham på 1969-hitene Delta Lady og She Came In Through The Bathroom Window og de kritikerroste 1969-albumene With A Little Help From My Friends og Joe Cocker!. Med Leon Russell som kapellmester dro Cocker på en lang USA-turné som ble foreviget i dokumentarfilmen og livealbumet Mad Dogs & Englishmen (1970). To singler fra den ble store hits i USA i 1970: The Letter og Cry Me A River.Utover i 1970-årene fikk han store problemer med rusmidler, og karrieren var nokså variabel, med bare én stor hit: You Are So Beautiful (1975). I 1980-årene kom han imidlertid sterkt tilbake, og han befestet sin posisjon som en stor liveartist og en av rockens mest særpregede vokalister. En duett med Jennifer Warnes, Up Where We Belong, gikk til topps verden over i 1983.Siden fikk Cocker Topp 20-hits med When The Night Comes (1989), Unchain My Heart (1992) og The Simple Things (1994). Av andre album kan nevnes salgssuksessene I Can Stand A Little Rain (1974), Sheffield Steel (1982), Unchain My Heart (1987), Night Calls (1992) og Have A Little Faith (1994). I Norge hadde han stor suksess med singlen Sweet Little Woman (1982) og alle sine album på 1980- og 1990-tallet. Les mer i Store norske leksikon rock